《借亭观鱼》
宋代·钱时

春日春风衣杲杲，海棠未老春正好。
与客行过借亭西，平沙步步生芳草。
空潭爱日透底明，游鱼如散空中霙。
徘徊欲坐去未忍，却恨借亭犹假名。
有名无亭真是假，是假是真俱土苴。
去年今日苏公堤，玉勒雕鞍相家马。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。